# Ma c’horn-bro/Keranborn

| ◄ War hentjou Breiz-Izel | Keranborn | Yann Kerglogor, ar c’haner baleer-bro ► |
* Setu me brema koz, — nao ha tri-ugent vloaz, —
* Hag em eus c’hoantaët donet da welet c’hoaz
* An ti ’lec’h on ganet, e barko, e goajou,
* Ha klask enne ar skeud eus ma c’henta deiziou.
* Salud d’it, Keranborn ! Ma c’halon da dridal,
* Kerkent ha ma tostân, a em laka raktal,
* Hag ar sonjou gwez-all a sao fonnus em penn,
* Ha ma hunvreou kaer, ’vel an deliou er wenn.
* Pa oan c’hoaz bihanik, aman em eus gwelet
* Moger goz ar porz kloz, hag he dor houarnet ;
* Aman an dourell vraz hag ar galeriou,
* Lec’h a vize lâret a vize spontailhou.
* Setu an oaled vraz; aze, kador ma zad.
* Beb noz, epad ar goanv, ’vize grêt eun tantad :
* Ar mewelien endro ’deue da vutunat,
* Da gomz eus o labour, o sec’han o dilhad.
* Rak etro ’pâd an de, dindan ar glao, an erc’h,
* O defoa labouret douar gwiniz ha kerc’h ;
* Nerz an tan ’digroppo neuze, a neubeudo,
* An izili skornet, hag ive an teodo.
* Hag a vize komzet eus labour an douar,
* Eus ar c’hezeg, ar saout, ar stered hag al loar :
* Al Lannec-Vraz a oa gwall-diês da arat ;
* Ar vuc’h vriz ’oa alet; Maugis ’oa eur marc’h mad.
* Ar mitizien ’vize a-dreon, en traon an ti,
* Azeet da nean en kichen o c’hirri.
* A greiz-tout, e kane unan, gant eur vouez skler,
* Eur werz gwall druezus, pe eur sonig seder.
* Ha neuze ar wazed kerkent a dawe mik,
* Evit selaou ervad ar werz pe ar zonig,
* En pini eur c’hloareg a gân d’imp e c’hlac’har
* Da vea dilezet gant an hini a gar.
* Alies ’tigoueze, goude an noz serret,
* Eur paour baleer-bro, da c’houl bea lojet,
* Distrempet gant ar glao, e izili skornet,
* Skuiz, ha naouenn d’ean, deuet eus an Argoet.
* Ha p’en dije koaniet, e tostaë d’an tân,
* Ha digomeret mad ganimp, braz ha bihan,
* Hag e kane neuze ha gwerziou ha soniou.
* Hag e konte kontou, ha bep-seurt marvailhou.
* Ha me, en korn an tan, war eur skaon azeet,
* A selaoue, sioul-mad, saouezet pe spontet…
* E keit-se, erc’h, awel, dent Genveur eus an ti,
* Eun amzer n’ vije ket lakêt er-maez eur c’hi.
* A-weziou all, ’teue Garandel, an dall koz,
* Hag e vije miret epad teir, peder noz,
* Rak n’en doa ket e bar evit konta kontjou,
* Hag ive ’vit kana gwerziou koz soniou.
* An holl hen selaoue, betek ar c’hi, chalmet ;
* Me ’evfe e gomzou, ha noz-de ma spered
* ’Oa leun a varvailhou ha gwerziou Garandel.
* (Allaz ! an amzer-ze a zo brema pell, pell…)
* Hag em eus c’hoantaët, arôk ha ma teufont
* Da verwel, ’vel pep tra, (rak merwel a rafont) ;
* O dastum a c’henaou an dud simpl, ar baourien,
* Na gomzont ket Galleg, ha na ouzont ket lenn.
* Kontadennou gwez-all, plijadur hon zud koz,
* Me ho kar dreist pep tra, me ’ro d’ac’h ma bennoz,
* Rak c’houi ’c’h eus konsolet, a bep amzer, ar paour,
* En e di pri ha plouz; c’houi ’zo gwell ’get an aour !
* Lezomp breman an ti, gwelomp al lïorzou,
* Ar parkou, ar prajou hag ive ar c’hoajou :
* Gwelomp ha me ’gavo hag anveo bepred
* Ar gwez koz, hag ar re en eus ma zad plantet.
* Dero, kistin ha fô, ma zad ’blante dalc’hmad ;
* Setu aman eur c’hoad plantet holl gant ma zad.
* Braz ha ker int breman, huël ’savont o fenn,
* Ha deus eur barr-awel n’o deveus ken aouenn.
* Mall ’m eus da welet holl: setu al liorzou,
* ’Lec’h ma karrie ma mamm difoennan he bleuniou
* Hag an ale lavand ’lec’h reden war-lerc’h
* Ar malvennou-Doue, hag e ruillen ma c’hlerc’h.
* Ha setu ar gwez-per, setu ar gwez-kerez,
* Hag ar gwez-avalou, hag ive ar pechez
* Am lake evurus: ar gwez a zo kozet,
* Hag ar yeot fall dre-holl brema ’zo diwanet.
* Deiz mad d’it, rozennig, am boa kât ’touez an drez,
* Ha transplantet aze; koant out, en gwirionez.
* O sonjal az poa riou, en noz, na gousken ket,
* Hag a ris tregont lew evit dont d’az kwelet.
* Setu ar wenodenn dre belec’h ’oan douget
* Da iliz Plouaret, ’vit bea badeet,
* A-dreuz ar parko ed, prado leun a vleuniou,
* Ha koajo, ’lec’h ’kâne an eined o soniou.
* Ha setu ar werneg ’lec’h ma kavis eun deiz
* (Pebeuz da blijadur !) eun durzunell ’n he neiz,
* An heol a oa izel, prest da vont da gousket,
* Hag an neiz a luc’he ’vel eun neiz alaouret.
* Biskoaz, aboe, brasoc’h plijadur n’em eus bet,
* Setu ar chapel goz ’lec’h ’neize ’r c’haouenned ;
* Setu aman ar prad ’lec’h e karrien gourenn
* Gant ar mesaërien, epad amzer ar foenn.
* Ama, ’barz c’hranch vraz, a vize eul lutin,
* ’Vize gwelet ’weziou, ka klewet o c’hoarzin,
* Ha pa oan bihanik, pa na vijen ket fur,
* A vije lâret d’in : — « Gant al lutin ’c’h i sur ! »
* Setu ar feunteun goz ’lec’h a vije lâret
* A oa, en teir billig, eun tenzaour braz kuzet,
* Ha war an tenzaour-ze, rodellet eur serpant,
* Ha dour ar feunteun-ze en doa blaz an arc’hant.
* Setu ar c’hoad kistin ’lec’h e teuen da lenn,
* Ha lec’h em eus skrivet ouspenn eur ganaouenn.
* Allaz darn eus ar c’hoad a zo bet diskaret,
* Na gavan ken brema meur a wezenn karet !
* Keuz braz em eus d’eze, ’vel da goz mignoned,
* Aboue ma oan bugel, anveet ha karet ;
* Eus peb-hinin anê a oa eur sonch staget,
* Hag o gwelen gant joa ha plijadur bepred.
* Kenavo, Kerarborn! Alies ma spered
* A ve ganit, pa ve ma c’horf lec’h-all dalc’het.
* Kozet ez on, ’veldout, ha ma bleo a zo gwenn :
* Kent merwel, ’m’ eus c’hoantêt sevel d’it kanaouenn.
* Eur gontadenn, eur zon ’zo, m’ hen goar, traou dister,
* Koulsgoude, a-weziou, krenvoc’h ’wit an amzer ;
* Eur gontadenn kontet gant an dall Garandel
* A zo kant gwez kosoc’h wit ar c’hosa kestel !
* Te a bâdo bepred; me a rinko merwel,
* Evel eun delienn sec’h, skubet gant an awel ;
* Te a welo tud all, amzerio mad ha fall ;
* Doue d’o binnigo; me ’vo êt d’eur Breiz all.
             Plouaret, an drizec a viz gwengolo 1890.
* ↑ Wenn : gweenn (Trég.), gwezenn (Léon), arbre.
* ↑ Klerc’h (Treg.), kelc’h (Léon), cercle.